b'\n_START_ARTICLE_\nMezgimas\n_START_PARAGRAPH_\nMezgimas\xc2\xa0\xe2\x80\x93 audeklo gaminimas supinant vien\xc4\x85, kartais kelis si\xc5\xablus. Pana\xc5\xa1iai kaip n\xc4\x97rime, mezgant si\xc5\xabl\xc5\xb3 kilpel\xc4\x97s i\xc5\xa1traukiamos viena per kit\xc4\x85._NEWLINE_Mezgimui rankomis naudojami \xc4\xafvair\xc5\xabs virbalai, mezgimo pramon\xc4\x97je naudojamos mezgimo stakl\xc4\x97s._NEWLINE_Nuo n\xc4\x97rimo mezgimas skiriasi tuo, kad sudaromos daug kilpeli\xc5\xb3 (ne viena), kurios b\xc5\xabna suvertos ant virbalo, v\xc4\x97liau mezgant perkeliamos ant kito.\n_START_SECTION_\nIstorija\n_START_PARAGRAPH_\nSeniausi megzti gaminiai rasti senov\xc4\x97s Egipto kapuose. Jie datuojami VI a. pr. m. e. Jiems daugiau kaip trys t\xc5\xabkstan\xc4\x8diai met\xc5\xb3. Tikriausiai tai ne patys seniausi mezginiai, nes jie atlikti tobula mezgimo technika, pasi\xc5\xbeymi subtilia ra\xc5\xa1t\xc5\xb3 ir spalv\xc5\xb3 kompozicija. Surasti mezgini\xc5\xb3 paveikslai beveik nieko nesiskyr\xc4\x97 nuo dabartini\xc5\xb3. Mezgimas buvo \xc5\xbeinomas ir Antikoje. Nepaprastai suklest\xc4\x97jo helenizmo laikais, kai Aleksandras Didysis ne tik suk\xc5\xabr\xc4\x97 valstyb\xc4\x99, kuri apjung\xc4\x97 tautas nuo Vidur\xc5\xbeemio j\xc5\xabros iki Indo ir Gango, bet ir skatino kult\xc5\xabros mainus. I\xc5\xa1 t\xc5\xb3 laiku rasti nuostab\xc5\xabs mezginiai. Pirmaisiais eros am\xc5\xbeiais datuojami ir metaliniai virbalai, kuri\xc5\xb3 nema\xc5\xbea rasta german\xc5\xb3 kapuose palei Rein\xc4\x85._NEWLINE_Nauj\xc4\x85 impuls\xc4\x85 mezgimui vystytis kra\xc5\xa1tuose aplink Vidur\xc5\xbeemio j\xc5\xabr\xc4\x85 suteik\xc4\x97 arab\xc5\xb3 u\xc5\xbekariavimai VII\xe2\x80\x93XII a. Arab\xc5\xb3 ir arabizuoti mezginiai, surasti \xc5\xa0iaur\xc4\x97s Afrikoje, Piet\xc5\xb3 Ispanijoje ir kitur pasi\xc5\xbeymi gra\xc5\xbeiu ir sud\xc4\x97tingu geometriniu pie\xc5\xa1iniu, ry\xc5\xa1kiais ra\xc5\xa1tais._NEWLINE_Apie XII a. mezgimas \xc4\xafsitvirtino, suve\xc5\xa1\xc4\x97jo kiekvienoje \xc5\xa1alyje reik\xc5\xa1damasis vis kitaip, priklausomai nuo papro\xc4\x8di\xc5\xb3 ir klimato. Manoma, kad mezgim\xc4\x85 vidurio ir \xc5\xa1iaur\xc4\x97s Europoje platino Kry\xc5\xbeiaus kar\xc5\xb3 dalyviai, \xc5\xa1io meno i\xc5\xa1mok\xc4\x99 i\xc5\xa1 savo prie\xc5\xa1inink\xc5\xb3 Artimuosiuose Rytuose. Tarp j\xc5\xb3 buvo angl\xc5\xb3 karalius Henrikas IV, kuris visur puikavosi savo megztomis kojin\xc4\x97mis._NEWLINE_Prad\xc5\xbeioje mezgimas buvo vyr\xc5\xb3 privilegija, u\xc5\xbe savo monopolij\xc4\x85 jie kovojo net specialiais \xc4\xafstatymais. I\xc5\xa1liko \xc5\xbeini\xc5\xb3, kad kiti karaliai neleisdavo ne\xc5\xa1ioti megzt\xc5\xb3 r\xc5\xabb\xc5\xb3, u\xc5\xbe nepaklusim\xc4\x85 \xc5\xbemon\xc4\x97s b\xc5\xabdavo baud\xc5\xbeiami arba gaudavo mok\xc4\x97ti akcizo mokest\xc4\xaf. I\xc5\xa1 prad\xc5\xbei\xc5\xb3 mezgimas buvo menas, it tik Viljamui Li 1589\xc2\xa0m. i\xc5\xa1radus mezgimo ma\xc5\xa1in\xc4\x85, kuri greitai i\xc5\xa1plito Pranc\xc5\xabzijoje, o v\xc4\x97liau ir kitur, tapo amatu. XIX a. mechanizavus ma\xc5\xa1inos spar\xc4\x8diai prad\xc4\x97jo vystytis ir buvo manyta, kad bus i\xc5\xa1stumtas rankinis mezgimas, bet taip neatsitiko. Rank\xc5\xb3 darbas tapo dar labiau vertinamas.\n_START_SECTION_\nMezgimas Lietuvoje\n_START_PARAGRAPH_\nPrie Nemuno ir Neries, Ventos ir \xc5\xa0ven\xc4\x8dion\xc4\x97li\xc5\xb3, Baltijos j\xc5\xabros mezgimas buvo \xc5\xbeinomas sen\xc5\xb3 senov\xc4\x97je. Apie tai byloja archeologiniai radiniai, tarp j\xc5\xb3 megzt\xc5\xb3 daikt\xc5\xb3 fragmentai, beveik sveika moteri\xc5\xa1ka kepurait\xc4\x97, kuriai keli t\xc5\xabkstan\xc4\x8diai met\xc5\xb3._NEWLINE_Senov\xc4\x97s Lietuvoje, o gal tiksliau balt\xc5\xb3 gentyse, megzta mediniu ir kauliniu, o v\xc4\x97liau ir metaliniu v\xc4\x85\xc5\xa1eliu, kauliniais ir metaliniais virbalais. Tai patvirtina ne tik lietuvi\xc5\xb3, o latvi\xc5\xb3, pr\xc5\xabs\xc5\xb3, skalvi\xc5\xb3, kit\xc5\xb3 gen\xc4\x8di\xc5\xb3 ir taut\xc5\xb3 kapinynai._NEWLINE_Itin anksti imta megzti juostos, kuriomis b\xc5\xabdavo apvyniojamos kojos. V\xc4\x97liau kojin\xc4\x97s ir pir\xc5\xa1tin\xc4\x97s, megztiniai, liemen\xc4\x97s, rie\xc5\xa1\xc4\x97s, kepurait\xc4\x97s, apavas, austini\xc5\xb3 drabu\xc5\xbei\xc5\xb3 dalys. Iki pra\xc4\x97jusio am\xc5\xbeiaus naudota nat\xc5\xabralios spalvos arba augaliniais da\xc5\xbeais da\xc5\xbeytus pakulinius, lininius, vilnonius verpalus, medviln\xc4\x99. Mezgimo verpalai, ra\xc5\xa1tai, spalvos priklaus\xc4\x97 nuo mezginio paskirties. Vasarai megzta i\xc5\xa1 linini\xc5\xb3 arba medvilnini\xc5\xb3, rudeniui\xc2\xa0\xe2\x80\x93 i\xc5\xa1 vilnoni\xc5\xb3 verpal\xc5\xb3. Kasdien rengtasi vienspalviais su nedideliais papuo\xc5\xa1imais, i\xc5\xa1eiginiai r\xc5\xabbai ra\xc5\xa1tuoti, da\xc5\xbeniausiai dvispalviai. Da\xc5\xbeniausiai sutinkamos ramios, pastelin\xc4\x97s spalvos._NEWLINE_Labiausiai paplit\xc4\x99 augalini\xc5\xb3 ir geometrini\xc5\xb3 ra\xc5\xa1t\xc5\xb3 motyvai. Geometriniai motyvai buvo sudaromi i\xc5\xa1 tiesi\xc5\xb3 ar lau\xc5\xbeyt\xc5\xb3 linij\xc5\xb3, krypu\xc4\x8di\xc5\xb3, romb\xc5\xb3, danteli\xc5\xb3, langeli\xc5\xb3. Apstu saulu\xc4\x8di\xc5\xb3, \xc5\xbevaig\xc5\xbedu\xc4\x8di\xc5\xb3, snaigi\xc5\xb3. I\xc5\xa1 augalini\xc5\xb3 motyv\xc5\xb3 populiariausios lelijos, r\xc5\xabtos, \xc4\x85\xc5\xbeuolo lapai, tulp\xc4\x97s, varpeliai ir dobiliukai. Ta\xc4\x8diau ra\xc5\xa1tai nebuvo nuolat kartojami. Prie\xc5\xa1ingai, juos nuolat perkurdavo, tobulindavo._NEWLINE_\xc5\xa0io am\xc5\xbeiaus prad\xc5\xbeioje Lietuvoje atsiradus mezgimo ma\xc5\xa1in\xc5\xb3, rankinis mezgimas pergyveno nuosmuk\xc4\xaf. Ta\xc4\x8diau ma\xc5\xa1ina pasirod\xc4\x97 bej\xc4\x97g\xc4\x97 konkuruoti su k\xc5\xabrybinga mezg\xc4\x97ja. Rankinis mezgimas v\xc4\x97l populiarus Lietuvoje.\n_START_SECTION_\nMezgimo rankomis b\xc5\xabdai\n_START_PARAGRAPH_\nMezgimas yra dvejopas: apskritasis ir plok\xc5\xa1\xc4\x8diasis._NEWLINE_Mezgant apskrituoju mezgimu mezgama penkiais virbalais. Akys lygiai paskirstomos ant keturi\xc5\xb3 virbal\xc5\xb3. Penktuoju virbalu mezgame. Vis\xc4\x85 laik\xc4\x85 mezgama aplink i\xc5\xa1 gerosios mezginio pus\xc4\x97s._NEWLINE_Plok\xc5\xa1\xc4\x8diasis mezgimas yra, kai mezgama dviem virbalais. Akys u\xc5\xbed\xc4\x97tos ant vieno virbalo, o mezgama antruoju \xc4\xaf vien\xc4\x85 pus\xc4\x99. I\xc5\xa1mezgus visas akis, mezginys apsukamas ir mezgamas atgal i\xc5\xa1 blogosios pus\xc4\x97s.\n_START_SECTION_\nMezgimo ra\xc5\xa1tai\n_START_PARAGRAPH_\nMezgimo ra\xc5\xa1tai skirstomi \xc4\xaf vienspalvius ir daugiaspalvius._NEWLINE_Vienspalvis ra\xc5\xa1tas b\xc5\xabna tada kai mezgame vienos spalvos si\xc5\xablais, kei\xc4\x8diant mezgimo technik\xc4\x85, sudarant \xc4\xafvairias akis. Mezginio pavir\xc5\xa1ius priklausys nuo to, kaip si\xc5\xablai supinami, sumezgamos akys. Reljefinis ra\xc5\xa1tas gaunamas, kai mezginio pavir\xc5\xa1ius yra nelygus. Kiaurara\xc5\xa1tis\xc2\xa0\xe2\x80\x93 didinant ar ma\xc5\xbeinant ant virbalo esan\xc4\x8di\xc5\xb3 aki\xc5\xb3 skai\xc4\x8di\xc5\xb3. Pyn\xc4\x97s gaunamos sukry\xc5\xbeiuojant vienas akis su kitom._NEWLINE_Daugiaspalviai ra\xc5\xa1tai susiklosto tada, kai mezgame i\xc5\xa1 keli\xc5\xb3 spalv\xc5\xb3 si\xc5\xabl\xc5\xb3. Mezgame paprastai lygiuoju mezgimu. Mezgant daugiaspalvius ra\xc5\xa1tus labai svarbu yra spalv\xc5\xb3 derinimas.\n_START_SECTION_\nVirbalai\n_START_PARAGRAPH_\nVirbalai gaminami i\xc5\xa1 plieno, plastmas\xc4\x97s, aliuminio, med\xc5\xbeio, kit\xc5\xb3 med\xc5\xbeiag\xc5\xb3. Patys geriausi yra nikeliuoti plieniniai virbalai. Svarbiausia virbal\xc5\xb3 savyb\xc4\x97\xc2\xa0\xe2\x80\x93 jie turi b\xc5\xabti patog\xc5\xabs. Jie neturi b\xc5\xabti per daug buki ir per daug a\xc5\xa1tr\xc5\xabs. Virbal\xc5\xb3 yra keli\xc5\xb3 r\xc5\xab\xc5\xa1i\xc5\xb3. Su trumpais virbalais mezgamos pir\xc5\xa1tin\xc4\x97s, kojin\xc4\x97s. Jie komplektuojami po 5, b\xc5\xabna ma\xc5\xbedaug 20\xc2\xa0cm. Ilgi virbalai (38-45 cm) komplektuojami po 2, jais mezgami megztukai, \xc5\xa1alikai, sijonai. \xc5\xbdiediniai virbalai sujungiami ilgu plastmasiniu ar plieniniu valu._NEWLINE_Virbalai skiriasi savo dyd\xc5\xbeiu, numeriais. Virbalo numeris nusako jo skersmen\xc4\xaf. Pvz.: ketvirto numerio virbalai yra 4\xc2\xa0mm skersmens. Virbalai turi b\xc5\xabti bent du kartus storesni u\xc5\xbe si\xc5\xabl\xc4\x85. Neteisingai pasirinkus virbalus mezginys bus nedailus\xc2\xa0\xe2\x80\x93 kietas neelastingas ar per daug retas.'